Každému sa môže stať, že ho omrzí doterajší spôsob života a hľadá niečo, čo by ho viac uspokojovalo a stálo menej financií. Najväčším problémom často býva fakt, že okolnosti nás dokážu dotlačiť aj tam, kam nechceme. Robíme to z rôznych dôvodov, niekto kvôli tomu, aby sa jeho deti mali lepšie, iný zase preto, aby mohol nerušene splácať hypotéku na dom, ktorý si nemôže dovoliť. Niekedy je dobré povedať si dosť.
Odtiaľ potiaľ
Poďme si priblížiť, aké by to bolo, keby sme žili o niečo jednoduchšie. Každá domácnosť by nepotrebovala dve až tri autá a cestovanie mestskou hromadnou dopravou by bola samozrejmosť, nie žiadna exotika. Ušetrili by sme nielen veľa starostí a peňazí, ale aj prírodu. Takisto počet počítačov v domácnosti by sa dal úspešne zredukovať. A to už nehovorím o mobiloch. Tým by stačili jednoduché funkcie ako volanie, písanie textových správ a možno aj fotografovanie. Pýtate sa, či som sa nezbláznila? Že by ste nikdy nedali svoj iphone na predaj a ani za nič by ste ho nevymenili? Zmeniť spôsob života nie je len tak, chce to veľa odvahy a sebazaprenia. Preto klobúk dole pred všetkými, ktorí to už dokázali.